Nr. 14.801/28.04.2021

Către

**MUNICIPIUL BISTRIȚA**

*Bistrița, P-ta Centrală nr. 6*

*e-mail:* [*primaria@primariabistrita.ro*](mailto:primaria@primariabistrita.ro)

**în atenția domnului primar Ioan Turc**

**Referință:** acord de parteneriat Drum Expres Cluj – Bistrița-Năsăud

Stimate domnule Primar,

În calitate de Președinte al Consiliului Județean Cluj îmi face o deosebită onoare și plăcere de a vă invita să deveniți, alături de Consiliul Județean Bistrița-Năsăud, partener instituțional în materializarea obiectivului de investiții „Drum expres Cluj – Bistrița-Năsăud”, componentă a proiectului Drum expres Turda – Halmeu (Someș Expres).

Scopul realizării acestui proiect de investiții este acela de a fluidiza traficul și a crește viteza de deplasare pe traseul dintre Turda și Halmeu, îmbunătățind astfel și conectivitatea la nivel regional. Traseul conectează municipiile Cluj-Napoca, Bistrița, Satu Mare și Baia Mare. Împreună cu Coridorul 2 – București – Granița de vest a României (OR2) acesta asigură legătura între sudul și centrul țării cu zonele de Nord-Vest dar și cu Ucraina. De asemene, include legături până la punctele de trecere a frontierei Halmeu și Petea, oferind valoare adăugată pentru rutele europene.

Concret, Master Planul General de Transport al României, aprobat prin HG 666/2016, cuprinde Proiectul de nivel 2 „Drumul expres Turda – Halmeu (Someș Expres)”, cu o lungime propusă de 320,2 km și un cost estimativ de 1.713,21 milioane euro. De asemenea, prin Planul Național de Redresare Și Reziliență (versiunea aprilie 2021) – în documentul programatic figurează 2 proiecte: Drumul expres Bistrița – Dej și Drumul expres Satu Mare – Baia Mare – Jibou (pag. 103), care compun, în mod clar, proiectul de nivel 2 – Drumul expres Turda – Halmeu (Someș Expres) din Master Planul General de Transport al României.

În acest sens, pentru demararea efectivă a proiectului de infrastructură transjudețean, este necesar un efort instituțional comun și o susținere financiară a tuturor UAT-urilor beneficiare ale investiției, alături de Compania Națională de Administrare a Infrastructurii Rutiere SA.. Asta deoarece obiectivul este propus a fi finanțat atât din fonduri europene, cât și din alocări bugetare guvernamentale și de la nivel local.

Domnule Primar, acordul de parteneriat gândit de noi propune, drept parteneri ai Companiei Naționale de Administrare a Infrastructurii Rutiere SA (lider de parteneriat), următoarele unități administrativ teritoriale: Județul Cluj, Județul Bistrița-Năsăud, dar și municipiile Bistrița și Cluj-Napoca.

De altfel, Consiliul Județean Cluj a aprobat deja prin HCJ nr. 69/22.04.2021 acordul de parteneriat, iar Consiliul Județean Bistrița-Năsăud urmează să aprobe și el acest document de intenție.

În acest sens, în baza celor enunțate mai sus, vă rugăm să analizați oportunitatea implicării în acest proiect, în calitate de partener, și a municipiului Bistrița. Drumul expres Cluj - Bistrița-Năsăud este unul de importanță deosebită pentru locuitorii celor două județene, creînd în acest fel o legătură mult mai facilă și rapidă între cei doi mari poli de dezvoltare din regiune: Cluj-Napoca și Bistrița.

În speranța că veți da curs acestei invitații și veți răspunde afirmativ dorinței locuitorilor celor două județe, dar și a miilor de participanți la trafic care parcurg zilnic traseul dintre cele două municipii, vă mulțumim pentru implicare!

Cu aleasă stimă și considerație,

**ALIN TIȘE**

PREŞEDINTE CONSILIUL JUDEȚEAN CLUJ

**SECRETAR GENERAL AL JUDEȚULUI**: Simona Gaci

1 ex., e-mail